Foto: FAH

SABORSKA većina danas je odbila gotovo sve amandmane oporbe na proračun, pa tako i jedan koji je prošle godine Kukuriku koaliciji predlagao HDZ.



Naime, SDP-ov Stazić je podvalio vladajućima isti amandman koji je HDZ lani predlagao Kukuriku koaliciji.



"Potpuno sam siguran da bi ga prihvatili. Amandman naime nije moj. Prepisao sam ga iz prošlogodišnjeg proračuna. Taj amandman je tada dao predsjednik Sabora Željko Reiner. Dao je 57 amandmana kojima je skidao s Ureda predsjednika, tada Josipovića. Imao sam namjeru prepisati sve, ali nije mi se dalo. Prepisao sam samo sedam amandmana", kazao je Stazić, na što mu je Reiner rekao da nije uredu govoriti da su zastupnici bedasti.



"Mi smo lani odbili taj bedasti amandman, za koji i sada nećemo glasovati. No, baš me zanima kako će glasovati predsjednik Sabora o svom amandmanu koji je lani nama predlagao", kazao je Stazić.



Amandman je odbijen velikom većinom, ali je za njega u inat Staziću glasao Reiner, što je izazvalo smijeh u Saboru.



Stazić je predložio da se više novca izdvoji za znanost i obrazovanje te uzme Uredu predsjednice.



Stazić se pritom osvrnuo i na činjenicu da se ranije prihvaćenim amandmanom Mosta smanjuju sredstva Uredu bivšeg predsjednika i upitao bi li se i Franji Tuđmanu, da je živ, smanjivala sredstva.



"Bili bi manji od zrna gorušice, bili bi niži od trave, tiši od vode. Obzirom da Vlada, a ni HDZ očito ne cijene akademika Reinera u dovoljnoj mjeri da prihvate njegove amandmane, on glasa za, a vi protiv, ja ću povući ostale amandmane", rekao je Stazić.